D ô v o d o v á  s p r á v a

     I. Všeobecná časť

Návrh zákona o štátnom rozpočte na rok 2006  sa predkladá  podľa   článku  58 Ústavy Slovenskej republiky a podľa § 6 zákona  č.  523/2004  Z. z. o rozpočtových pravidlách verejnej správy a o zmene a doplnení niektorých zákonov  (ďalej   len   „rozpočtové pravidlá verejnej správy“). 

          Základom pre vypracovanie paragrafového znenia návrhu zákona   o  štátnom  rozpočte  na rok 2006 sú  východiská rozpočtu verejnej správy. Návrh  rozpočtu odráža pokračovanie v  konsolidácii verejných financií  a v  reforme  rozpočtového procesu. Rozpočet verejnej správy sa zostavuje za štátny rozpočet a rozpočty ostatných subjektov  verejnej správy  na  obdobie  troch  rokov,  t.j. roku 2006, 2007 a 2008. Návrh zákona o štátnom rozpočte na rok 2006, ktorým sa v súlade s rozpočtovými pravidlami verejnej správy schvaľuje štátny rozpočet, je predložený v rámci materiálu „Návrh rozpočtu verejnej správy na roky 2006 až 2008“ na rokovanie vlády Slovenskej republiky. 
                Princípy zostavenia návrhu rozpočtu verejnej správy na roky 2006 - 2008, osobitne rozpočtu na rok 2006 tak v príjmovej ako aj výdavkovej časti rozpočtu sú podrobne uvedené v texte a jednotlivých prílohách návrhu rozpočtu verejnej správy na roky 2006 - 2008.

           Návrh zákona je v súlade s Ústavou Slovenskej republiky, ústavnými zákonmi a ďalšími zákonmi.

DOLOŽKA  ZLUČITEĽNOSTI
návrhu zákona o štátnom rozpočte na rok 2006 s právom Európskych spoločenstiev a právom Európskej únie

1. 	Navrhovateľ zákona: Vláda Slovenskej republiky.
 
2.	Názov návrhu zákona:  Návrh zákona o štátnom rozpočte na rok 2006.

3.	Záväzky Slovenskej republiky vo vzťahu k Európskym spoločenstvám a Európskej únii:

       Vzhľadom na členstvo Slovenskej republiky v Európskej únii je bezpredmetné vyjadrovanie sa k záväzkom Slovenskej republiky vo vzťahu k Európskym spoločenstvám a Európskej únii z hľadiska priorít aproximácie práva podľa článku 70 Európskej dohody o pridružení, Národného programu pre pre prijatie acquiss communautaire, Partnerstva  pre  vstup, Bielej knihy a screeningu. 
	Podľa  Plánu legislatívnych úloh vlády SR na rok 2005  termín  jeho predloženia na rokovanie Národnej rady Slovenskej republiky je október 2005.

4. 	Problematika návrhu zákona:

a)	je upravená v práve Európskych spoločenstiev	
-	v čl. 104  Zmluvy  o založení Európskeho spoločenstva v platnom znení a
-	v Protokole o postupe pri nadmernom deficite. 
	
V zmysle  čl. 104 Zmluvy o založení ES Komisia usmerňuje vývoj rozpočtovej situácie  a výšku  verejného zadĺženia v členských štátoch s cieľom odhaliť hrubé chyby. Skúma najmä  dodržiavanie  rozpočtovej  disciplíny  na   základe   dvoch nasledujúcich kritérií:

a)	či pomer plánovaného alebo skutočného deficitu verejných finančných  prostriedkov  k  hrubému  domácemu  produktu neprekračuje odporúčanú hodnotu, okrem prípadov, ak:
- tento  pomer  podstatne  klesol  alebo  ak sa neustále znižuje  a  dosahuje  úroveň,    ktorá  sa  približuje odporúčanej hodnote, alebo 
- alternatívne prekročenie nad odporúčanú hodnotu je len výnimočné a dočasné a tento  pomer sa pohybuje tesne pri odporúčanej hodnote;

b) 	či pomer verejného zadĺženia k hrubému domácemu produktu neprekračuje odporúčanú hodnotu, okrem prípadov, ak sa tento pomer dostatočne znižuje a vyhovujúcim  tempom  sa  približuje odporúčanej hodnote.
Odporúčané hodnoty sú vymedzené v Protokole o postupe pri nadmernom deficite,  ktorý  je pripojený k tejto zmluve.
        
       d)   nie je upravená v práve Európskej únie

5. 	Stupeň zlučiteľnosti návrhu zákona s právom Európskeho spoločenstva a právom Európskej únie:
b)	čiastočná zlučiteľnosť
Návrh zákona o štátnom rozpočte na rok 2006 je čiastočne v súlade s princípmi stanovenými čl. 104 Zmluvy o založení ES a v Protokole o postupe pri nadmernom deficite.   

6. 	Gestor: bezpredmetné.

7. 	Účasť expertov pri príprave návrhu zákona:
	Pri príprave návrhu zákona sa nezúčastnili zahraniční experti.

               II. Osobitná časť
    
               K § 1
               Ustanovenia  tohto  paragrafu  určujú základné rozpočtové rámce príjmovej a výdavkovej časti štátneho rozpočtu. V rámci príjmov a výdavkov sa rozpočtujú aj prostriedky vzťahujúce sa k rozpočtu Európskej únie.  
	Príjmy štátneho rozpočtu sa rozpočtujú v sume 268,2 mld Sk. Záväzné ukazovatele príjmov kapitol sú uvedené v prílohe č. 2. Výdavky štátneho rozpočtu sa určujú v sume 330,1 mld Sk. Rozdelenie výdavkov do jednotlivých kapitol obsahuje príloha č. 3. V samostatnej prílohe č. 4 sa uvádza rozdelenie výdavkov na realizáciu programov vlády. Schodok štátneho rozpočtu sa určuje v sume 61,9 mld Sk.
	V samostatnom ustanovení sa určuje objem dotácií štátneho rozpočtu do rozpočtov obcí a objem dotácií zo štátneho rozpočtu do rozpočtov vyšších územných celkov, pričom ich rozdelenie podľa štruktúry sa uvádza v prílohe č. 5. V prílohe sa záväzné limity dotácií obciam a vyšším územným celkom vnútorne členia na dotácie na individuálne a špecifické potreby obcí a vyšších územných celkov z kapitoly Všeobecná pokladničná správa a dotácie na úhradu nákladov preneseného výkonu pôsobnosti štátnej správy obciam a vyšším územným celkom z kapitol Ministerstva vnútra SR, Ministerstva výstavby a regionálneho rozvoja SR, Ministerstva dopravy, pôšt a telekomunikácií SR, Ministerstva životného prostredia SR a Ministerstva školstva SR. 
	V súlade s ustanovením § 10 zákona o rozpočtových pravidlách verejnej správy sa v rámci celkových výdavkov štátneho rozpočtu uvedených v odseku 1 vytvárajú v štátnom rozpočte  rezervy  na krytie nevyhnutných a nepredvídaných výdavkov, ktorých prehľad je uvedený v prílohe č. 6 k zákonu. 
	
              K § 2    
	Splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade so zákonom o rozpočtových pravidlách verejnej správy súvisí s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť. V nadväznosti na reformu riadenia verejných financií je v roku 2006 rozsah splnomocnenia pre vykonávanie rozpočtových opatrení vládou, resp. ministrom financií v objemovom vyjadrení  1 % celkových rozpočtovaných výdavkov rovnako ako v roku 2005. 
Zároveň sa splnomocňuje vláda v súlade s osobitnými predpismi na vykonávanie úprav systemizácie v priebehu roka 2006.

	K § 3
	V súlade so zákonom č. 483/2001 Z. z. o bankách a o zmene a doplnení niektorých zákonov v znení neskorších predpisov sa percentuálna výška štátneho príspevku  určuje na jednotlivé kalendárne roky zákonom o štátnom rozpočte na príslušný rozpočtový rok a v tom istom roku platí pre všetky zmluvy o hypotekárnom úvere, okrem zmlúv uzatvorených pred 1. júlom 2003. U týchto zmlúv sa poskytuje štátny príspevok, ktorý bol určený zákonom o štátnom rozpočte na príslušný rozpočtový rok, v ktorom bola zmluva uzatvorená v nezmenenej výške počas celej lehoty splatnosti hypotekárneho úveru. 
              K § 4
	V navrhovanom ustanovení odseku 1 sa deklaruje potreba prefinancovania štátneho dlhu splatného v roku 2006, t. j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2006 vo výške 152 645 412 tis. Sk.
	V súlade so zákonom o rozpočtových pravidlách sa v odseku 2 navrhuje oprávnenie pre vládu, aby mohla v roku 2006 v ustanovenom rozsahu prevziať úvery od Svetovej banky na účely financovania projektu „Technická pomoc pri príprave projektu Leader“ a od Európskej investičnej banky na účely financovania výstavby diaľnic D1 Sverepec - Vrtižer a D3 Hričovské Podhradie - Žilina.
	Iniciatíva Leader má byť jednou z hlavných osí rozvoja vidieka z Európskeho poľnohospodárskeho fondu pre rozvoj vidieka pre II. programové obdobie 2007 - 2013. V rámci financovania projektu „Technická pomoc pri príprave projektu Leader“ je potrebné z pôžičky zabezpečiť vypracovanie stratégie programu Leader v Slovenskej republike, zaškolenie vedúcich lokálnych miestnych akčných skupín, rozšírenie informácií o programe a možnostiach financovania aktivít.
	Rozpočet verejnej správy predpokladá okrem iných zdrojov financovania výstavby diaľnic a rýchlostných ciest pre Národnú diaľničnú spoločnosť aj priamy príspevok zo štátneho rozpočtu ako predfinancovanie na projekty, ktoré po ich schválení v Európskej únii budú uhradené z prostriedkov Európskej únie za obdobie 2007 - 2013. Prostriedky na predfinancovanie fondov Európskej únie budú použité  na výstavbu diaľnic D1 Sverepec - Vrtižer a D3 Hričovské Podhradie - Žilina.
V roku 2006 sa v štátnom rozpočte neuvažuje s poskytnutím nových štátnych záruk.

K § 5
Vzhľadom na uplatňovanie systému zvyšovania platových taríf štátnych zamestnancov na základe služobného hodnotenia sa v štátnej službe od 1. júla 2006 v adekvátnej miere upravuje percento zvýšenia platových taríf (5 %) tak, aby sa u štátnych zamestnancov dosiahlo rovnaké percento nárastu platov vo výške cca 6 %.
U príslušníkov Hasičského a záchranného zboru sa navrhuje zvýšenie stupnice platových taríf o 6 % od 1. júla 2006. Uvedené sa navrhuje v súlade so zákonom upravujúcim postup stanovenia termínu účinnosti a výšky zvýšenia stupnice platových taríf na príslušný rok pre prípad, že sa kolektívna dohoda pre rok 2006 neuzatvorí.
V súlade s osobitnými zákonmi sa príslušníkom Policajného zboru, Slovenskej informačnej služby, Zboru väzenskej a justičnej stráže,  Železničnej polície, Národného bezpečnostného úradu a colníkov sa zákonom o štátnom rozpočte stanovuje výška a termín zvýšenia platov zamestnancov v danom roku. Na uvedenom základe  sa v roku 2006 navrhuje zvýšenie funkčných platov policajtov a colníkov  o 6 % od 1. júla 2006. 
U profesionálnych vojakov sa od 1. septembra 2005 uplatňuje nový zákon o štátnej službe profesionálnych vojakov ozbrojených síl Slovenskej republiky, v rámci ktorého sa výraznejšie posilnilo odmeňovanie profesionálnych vojakov. Vzhľadom na to, že platy profesionálnych vojakov sa oproti policajtom a colníkom výrazne zvýšili,  za účelom zabezpečenia rovnomerného rastu platov týchto štátnych zamestnancov sa pre rok 2006 nenavrhuje zvyšovať  hodnostné platy  profesionálnych vojakov.

             K § 6
             Vzhľadom na systémovú zmenu možnosti používania prostriedkov štátneho rozpočtu v nasledujúcich rokoch vykonanú zákonom č. 523/2004 Z. z. o rozpočtových pravidlách verejnej správy je potrebné zabezpečiť vrátenie nevyčerpaných prostriedkov štátneho rozpočtu v roku 2005, na ktoré bola posledný krát podľa zákona NR SR č. 303/1995 Z. z. povolená ministrom financií výnimka z časového použitia, a to vrátenie do príjmov štátneho rozpočtu. Určuje sa termín na ich odvedenie podľa stavu k 31.12.2005 najneskôr do 31.1.2006.
             
              K § 7
              Účinnosť zákona sa navrhuje od 1. januára 2006.